钦定古今图书集成/明伦汇编/氏族典/第119卷 > 陈昕
## 钦定古今图书集成/明伦汇编/氏族典/第119卷 > 陈昕

按《梁书陈庆之传》：“庆之第五子昕，字君章，七岁能骑
射，十二随父入洛，于路遇疾还京师，诣鸿胪卿朱异，
异访北间形势，昕聚土画地，指麾分别，异甚奇之。大
同四年，为邵陵王常侍，文德主帅，右卫仗主，敕遣助
防义阳。魏预州刺史尧雄，北间骁将，兄子宝乐，特为
敢勇，庆之围悬瓠，雄来赴其难，宝乐求单骑校战，昕”
跃马直趣宝乐，雄即散溃，仍陷溱城。六年，除威远将
军、小岘城主，以公事免。十年，妖贼王勤宗起于巴山
郡，以昕为宣猛将军，假节讨焉。勤宗平，除阴陵戍主、
北谯太守。以疾不之官。除骠骑外兵。俄为临川太守。
太清二年，侯景围历阳，敕召昕还。昕启云：“采石急须
重镇，王质水军轻弱，恐虑不济。”乃板昕为云旗将军
代质。未及下渚，景已渡江，仍遣率所领游防城外，不
得入守，欲奔京口，乃为景所擒。景见昕殷勤，因留极饮，曰：“我至此得卿，馀人无能为也。”令昕收集部曲，将
用之。昕誓而不许，景使其仪同范桃棒严禁之，昕因
说桃棒令率所领归降，袭杀王伟、宋子仙为信，桃棒
许之，遂盟约。射启城中，遣昕夜缒而入。高祖大喜，敕
即受降。太宗迟疑，累日不决，外事发泄，昕弗之知，犹
依期而下。景邀得之，乃逼昕令更射，书城中云：“桃棒
且轻。”将数十人先入。景欲裹甲随之，昕既不肯为书，
期以必死，遂为景所害，时年三十三。